Man vermis ná plaasaanval: ‘Ons raak elke uur meer desperaat’Roger en Christine Solik. Byna 72 uur nadat Roger (66) en Christine (57) Solik op ŉ plaas in die Nottingham Road-omgewing in KwaZulu-Natal aangeval en Christine vermoor is, word Roger steeds vermis. Lt.kol. Thulani Zwane, woordvoerder van die polisie, het aan Maroela Media bevestig dat die soektog na Roger steeds voortgaan. Daar is ook nog niemand in verband met die gru-aanval in hegtenis geneem nie. Brian Jones, uitvoerende hoof van SA Community Action Network, wat ten nouste by die soektog na Roger betrokke is, het gesê dat elke moontlike hulpbron ingespan word om hom te vind. “Met elke uur wat verbygaan, raak ons al meer desperaat om hom te vind. Daar is nie ŉ hulpbron daar buite wat nie ingespan word om Roger te vind nie. Die polisie, die Valke, die polisie se honde-eenheid, lede van die gemeenskap, soek-en-reddingseenhede, almal moontlik is betrokke. Ons moet hom dringend opspoor,” het Jones gesê. Maroela Media het vroeër berig dat die polisie Vrydag na die Solik-egpaar se huis in die Bend Country Estate ontbied is. Volgens Zwane is daar by die huis ingebreek en is bloedvlekke in die huis opgemerk. Die Solik-egpaar was nêrens te vind nie. Christine se liggaam is later die dag ongeveer 70 km vanaf die huis in die Inzinga-rivier gevind met haar hande vasgebind. Jones het gesê Roger ly al die afgelope 20 jaar aan Parkinson se siekte en raak sonder sy medikasie disfunksioneel. “Hy sal binne 48 uur sonder medikasie heeltemal disfunksioneel raak in die sin dat hy nie meer sal kan praat of kan loop nie. Dit beteken hoewel hy sy liggaam nie kan gebruik nie, sal hy steeds by sy volle positiewe wees,” het hy verduidelik. “Indien [die aanvallers] hom dus vasgemaak en lewend êrens in ŉ veld of tussen bosse afgelaai het, mag hy dalk daar lê, heeltemal bewus van wat gebeur het en wat om hom aangaan, maar nie in staat om hulp te gaan soek of selfs net om hulp te roep nie.” Hy het gesê die reusegebied wat gefynkam moet word, bemoeilik die soektog nog verder. Die egpaar se familie het intussen in ŉ ope brief ŉ beroep op mense gedoen om met enige inligting na vore te kom wat kan help om Roger te vind. “Ons ouers was onafskeidbaar en hul verhouding was iets om na te streef. Dit is moeilik om te verstaan hoe daar op hulle gemeenskapslandgoed, met sy golwende heuwels en eindelose natuurskoon en die bure net 100 m weg, iets so gewelddadig kon gebeur. Hou ons asseblief in jul gedagtes en gebede.” Enigiemand met meer inligting of wat die polisie in hul ondersoek kan bystaan, word versoek om ao. Du Plessis by 083 777 0898, SA CAN by 086 167 2226 of die Nottingham Road-polisiestasie by 033 266 6713 te bel.